ΓΡΑΠΤΗ ΕΡΩΤΗΣΗ E-3845/97 υποβολή: Kirsi Piha (PPE) προς την Επιτροπή (5 Δεκεμβρίου 1997)

Θέμα: Ενημέρωση σχετικά με την διεύρυνση της Ένωσης

Η μεγαλύτερη πρόκληση για την Ευρώπη στο εγγύς μέλλον είναι η διεύρυνση της Ένωσης. Η φάση προετοιμασίας των διαπραγματεύσεων, οι οποίες θα πραγματοποιηθούν με την πρώτη ομάδα των υποψηφίων προς ένταξη χωρών, έχει σχεδόν ολοκληρωθεί. Μετά την Διάσκεψη Κορυφής του Λουξεμβούργου, οι διαπραγματεύσεις με την πρώτη αυτή ομάδα θα αρχίσουν κατά πάσα πιθανότητα στις αρχές του 1998. Συγχρόνως, όμως, το ενδιαφέρον των πολιτών των κρατών μελών της Ένωσης για την διεύρυνση τείνει να εξαλειφθεί τελείως. Υπάρχει, πλέον, ο κίνδυνος να μετατραπεί η αδιάφορη αυτή στάση των πολιτών ακόμη και σε αρνητική λόγω της αύξησης του ύψους των συνεισφορών των κρατών μελών και της απώλειας των επιδοτήσεων, γεγονότα τα οποία συχνά επαναλαμβάνονται από τους πολιτικούς. Ως γνωστόν, η πλειονότητα των πολιτών των κρατών μελών της Ευρωπαϊκής Ένωσης έχει αντιταχθεί σήμερα στην ιδέα του ενιαίου νομίσματος λόγω του ότι οι αρμόδιοι ενδιαφέρθηκαν σχετικά καθυστερημένα να ενημερωθούν για τις απόψεις του κοινού και να καλλιεργήσουν μεταξύ των πολιτών ένα ευνοϊκότερο κλίμα. Ο ατυχής αυτός τρόπος χειρισμού του θέματος της ΟΝΕ αποτελεί παράδειγμα προς αποφυγήν. Ως εκ τούτου, θα επιθυμούσα να με πληροφορήσει η Επιτροπή ποιο θα είναι το κόστος και το περιεχόμενο της εκστρατείας ενημέρωσης σχετικά με την διεύρυνση.

Απάντηση του κ. Van den Broek εξ ονόματος της Επιτροπής (6 Φεβρουαρίου 1998)

Η Επιτροπή έχει πλήρη επίγνωση της σημασίας την οποία ενέχει το θέμα που θίγει το Αξιότιμο Μέλος του Κοινοβουλίου. Οι κυβερνήσεις των υποψήφιων χωρών οφείλουν να μεριμνήσουν ώστε ο πληθυσμός σε αυτές να συνειδητοποιήσει το ζήτημα, αλλά και η Κοινότητα θα πρέπει να συμβάλει σε αυτήν τη διαδικασία τόσο στις υποψήφιες χώρες όσο και στα κράτη μέλη.

Όσον αφορά το πρώτο σκέλος, αυτό καλύπτεται από πιστώσεις του κεφαλαίου «Ευρωπαϊκή ολοκλήρωση», οι οποίες διατίθενται στις υποψήφιες χώρες κατόπιν αιτήσεως και σύμφωνα με τις συνήθεις διαδικασίες του προγράμματος PHARE.

Οι δραστηριότητες της Κοινότητας στις υποψήφιες χώρες σε αυτόν τον τομέα περνούν κατά κύριο λόγο μέσω των αντιπροσωπιών της Επιτροπής. Μόλις το 1997 κατέστη δυνατόν να τεθούν σε εφαρμογή, αφού εξασφαλίστηκε από το Κοινοβούλιο κάποιος βαθμός σταθερότητας και προβλεψιμότητας όσον αφορά τη χρηματοδότησή τους στο πλαίσιο του πολυκρατικού προγράμματος ενημέρωσης PHARE. Από τις πιστώσεις του 1997, ποσό 5 εκατ. ECU επιφυλάσσεται για τη χρηματοδότηση ενημερωτικών δραστηριοτήτων εκ μέρους των αντιπροσωπιών, ενώ για την παροχή συμβουλευτικού έργου χρησιμοποιείται η κεντρική χρηματοδότηση.

Με την υποστήριξη του πολυκρατικού προγράμματος ενημέρωσης και επικοινωνίας PHARE, η Επιτροπή είναι σε θέση να παρέχει υπηρεσίες όπως το πρόγραμμα επισκέψεων, οι δημοσκοπήσεις του «Ευρωβαρόμετρου» και η περιοδική έκδοση «Ευρωπαϊκός Διάλογος» που εκδίδεται κάθε δύο μήνες και στις 10 γλώσσες της Κεντρικής Ευρώπης.

Η ιστοσελίδα της Επιτροπής «Europaplus» αποδείχθηκε ιδιαίτερα επιτυχές μέσο πληροφόρησης του ευρύτερου κοινού, τόσο εντός όσο και εκτός της Κοινότητας. Για παράδειγμα, η ιστοσελίδα της ΓΔ ΙΑ που αφορά ζητήματα της Κεντρικής και Ανατολικής Ευρώπης δέχεται περισσότερες από 500.000 επισκέψεις κάθε μήνα. Πληροφορίες για τη διεύρυνση και άλλα σχετικά θέματα παρέχονται επίσης από τα γραφεία της Επιτροπής στα κράτη μέλη.